กกต. การประกาศผลการเลือกตั้งสมาชิกสภากรุงเทพมหานคร 40 ราย ส่วนผู้ว่าราชการกรุงเทพมหานคร อยู่ระหว่างการตรวจสอบ
ตามที่คณะกรรมการการเลือกตั้ง ได้ประกาศกำหนดให้มีการเลือกตั้งสมาชิกสภา กรุงเทพมหานคร และผู้ว่าราชการกรุงเทพมหานคร และผู้อำนวยการการเลือกตั้งประจำท้องถิ่นกรุงเทพมหานคร ในวันอาทิตย์ที่ 22 พฤษภาคม 2565 ที่ผ่านมา วันนี้ สำนักงานคณะกรรมการการเลือกตั้ง ได้เสนอผลการตรวจสอบเบื้องต้นและเห็นควร ประกาศผลการเลือกตั้งสมาชิกสภากรุงเทพมหานคร จำนวน 40 ราย ซึ่งคณะกรรมการการเลือกตั้งพิจารณาผลการตรวจสอบเบื้องต้นแล้ว เห็นว่าการเลือกตั้งเป็นไปโดยสุจริตและเที่ยงธรรม ตามมาตรา 17 แห่งพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น พ.ศ. 2562 จึงมีมติประกาศผลการเลือกตั้งสมาชิกสภากรุงเทพมหานคร จำนวน 40 รายส่วนกรณีการประกาศผลการเลือกตั้งผู้ว่าราชการกรุงเทพมหานคร นั้น สำนักงานคณะกรรมการการเลือกตั้ง อยู่ระหว่างการตรวจสอบเบื้องต้นว่าการเลือกตั้งเป็นไปโดยสุจริตและเที่ยงธรรมหรือไม่ ตามมาตรา 17 แห่งพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น พ.ศ. 2562 และจะเสนอคณะกรรมการการเลือกตั้งพิจารณาประกาศผลการเลือกตั้งในวันอังคารที่ 31 พฤษภาคม 2565